Geir H. Haarde fékk 94,3% atkvæða í formannskjöri
Geir H. Haarde, utanríkisráðherra, var kjörinn formaður Sjálfstæðisflokksins á landsfundi flokksins í dag. Alls greiddu 1188 atkvæði. Geir fékk 1083 atkvæði af 1148 gildum atkvæðum eða 94,3%. Auðir seðlar voru 40 en 23 aðrir hlutu samtals 65 atkvæði.
Geir sagði, þegar formannskjörinu hafði verið lýst, að hann væri þakklátur fyrir það traust sem honum hefði verið sýnt. Sagði hann að landsfundarfulltrúar hefðu falið sér risavaxið verkefni, að stýra Sjálfstæðisflokknum fram að næsta landsfundi. Sagðist Geir myndu leggja sig allan fram um að reyna að rísa undir þessu mikla trausti en hann hefði verið lengi í Sjálfstæðisflokknum og vissi að því fylgdi gríðarlega mikil ábyrgð að vera formaður flokksins, enda væri það eitt ábyrgðarmesta verkefni í þjóðfélaginu. Því hljóti hann að ganga til verksins af auðmýkt.
Geir sagðist hafa verið í samstarfi og vináttu við Davíð Oddsson í 35 ár og eitt það ríkulegasta vegarnesi, sem hann hefði í þetta verkefni væri það samstarf og allt sem hann hefði lært af Davíð.
Davíð sagði að félagar Geirs, stuðningsmenn og vinir væru hrærðir og stoltir af hinu glæsilega kjöri hans. "Það er afar þýðingarmikið að þér vegni vel, ekki bara þín vegna, heldur einnig flokksins og þjóðarinnar því þegar Sjálfstæðisflokknum hefur vegnað best hefur þjóðinni vegnað best," sagði Davíð. "Vegna þessa get ég nú í bókstaflegri merkingu horfið glaður og keikur af hinu pólitíska sviði og það geri ég nú." Að svo mæltu gekk Davíð niður af sviðinu í Laugardalshöll og út í sal þar sem hann settist meðal annarra fulltrúa.
Geir H. Haarde, utanríkisráðherra, var kjörinn formaður Sjálfstæðisflokksins á landsfundi flokksins í dag.
Alls greiddu 1188 atkvæði. Geir fékk 1083 atkvæði af 1148 gildum atkvæðum eða 94,3%.
Geir sagði, þegar formannskjörinu hafði verið lýst, að hann væri þakklátur fyrir það traust sem honum hefði verið sýnt.
Sagði hann að landsfundarfulltrúar hefðu falið sér risavaxið verkefni, að stýra Sjálfstæðisflokknum fram að næsta landsfundi.
Sagðist Geir myndu leggja sig allan fram um að reyna að rísa undir þessu mikla trausti.
Geir sagðist hafa verið í samstarfi og vináttu við Davíð Oddsson í 35 ár og eitt það ríkulegasta vegarnesi, sem hann hefði í þetta verkefni væri það samstarf og allt sem hann hefði lært af Davíð.